ร้านโอชาคาเฟ่ เป็นร้านอาหารไทยที่สานต่อความอร่อยมาจากร้านโอชาไทยสาขาแรกในประเทศไทยที่ซอยร่วมฤดี ร้านตั้งอยู่ที่โกดัง 10 ใน Asiatique The Riverfront บรรยากาศร้านออกแนวเรียบหรู สไตล์ Casual Dining ราคาอาหารไม่แพงมาก (ต่างจากสาขาแรกที่เป็น Fine Dining บรรยากาศร้านจะหรูหราและราคาอาหารโดยรวมจะสูงกว่า) โดยด้านหน้าร้านมีรถ Tuk Tuk ตั้งอยู่อย่างโดดเด่นค่ะ

ส่วนรสชาติอาหารโดยรวมถือว่าอร่อยใช้ได้เลยค่ะ แม้ว่าการนำเสนอจะไม่อลังการเหมือนที่สาขาซอยร่วมฤดี พนักงานก็บริการดีค่ะ

เมนูที่ทาน
- ก๋วยเตี๋ยวโอชา (190 บาท++): จานนี้อร่อยเด็ดเลยค่ะ หน้าตาคล้ายๆ ผัดซีอิ้วแต่ใช้ซอสพริกขิงสูตรเฉพาะของทางร้านนำมาผัดกับก๋วยเตี๋ยวเส้นใหญ่โรยหน้าด้วยปลาฟูและถั่วฝักยาวเสิร์ฟพร้อมปลาดอลลี่ย่าง รสชาติอร่อยกลมกล่อมจริงๆ ค่ะ

- กุ้งโสร่ง (190 บาท++): ปอเปี๊ยะกุ้งทอดกรอบ จานนี้อร่อยได้มาตรฐานค่ะ

- เมี่ยงปูนิ่ม (190 บาท++): เมี่ยงคำกับปูนิ่มทอดกรอบ เข้ากันได้อย่างลงตัวค่ะ เป็นอีกเมนูที่ประทับใจค่ะ

- แกงเขียวหวานลูกชิ้นปลากราย
(250 บาท++): รสออกหวานนำ และเผ็ดตาม รู้สึกว่ายังไม่ค่อยกลมกล่อมเท่าไหร่ค่ะ ถ้าลดความหวานลงอีกนิดและนำความเผ็ด+หวาน
มาอยู่ด้วยกันในสัมผัสเดียว จะ perfect มากค่ะ